**GRADSKA UPRAVA I VLADA HNK SU NADLEŽNE ZA UPRAVLJANJE OTPADOM U MOSTARU**

Federalna ministrica okoliša i turizma **dr. Edita Đapo** i direktor Federalne uprave za inspekcijske poslove **Anis Ajdinović** sa suradnicima posjetili su Regionalnu deponiju čvrstog otpada u Mostaru kojom upravlja *JP Deponija d.o.o Mostar* i sastali se sa ministrom trgovine, turizma i zaštite okoliša u Vladi Hercegovačko-neretvanskog kantona **Ajdinom Teletovićem**.

Đapo i Ajdinović su ovom prilikom razgovarali sa upravom JP Deponija d.o.o. Mostar i informirali se o trenutnom stanju u oblasti upravljanja komunalnim otpadom i problemima identificiranim u proteklom periodu koji se odnose na funkcioniranje same regionalne deponije „JP DEPONJA“ u Mostaru.

Zbog navoda o prisustvu piralena i drugih otrovnih materija te različitih vrsta otpada koje se nezakonito i nepropisno odlažu na ovoj deponiji, bilo je blokirano odlaganje svih vrsta otpada. Nakon što su od svih relevantnih institucija date garancije da će na deponiji u Mostaru biti odlagan samo komunalni otpad, deblokiran je rad deponije. Međutim, proces pregledanja i selektiranja uveliko je usporio odlaganje otpada, pa je do sada iz gradskih ulica uklonjena tek jedna trećina nagomilanog otpada, što i dalje predstavlja veliku opasnost po zdravlje i život građana.

U međuvremenu je došlo i do kvara na sortirnici tako da se trenutno otpad gomila, a ne odlaže se. Ministrica Đapo je insistirala na hitnom poduzimanju dodatnih napora kako bi ovaj problem bio riješen i ubrzano uklanjanje nagomilanog otpada. Ona je, također, zatražila da se pojača inspekcijski nadzor upravljanja medicinskim otpadom i da se odmah pripremi izvještaj kako bi se utvrdilo da li se ova vrsta otpada odlaže u skladu sa zakonom definiranim procedurama. Prema relevantnim zakonima, za upravljanje otpadom nadležni su kantoni, a u slučaju Mostara Gradska uprava i resorno kantonalno ministarstvo.

Na sastanku sa kantonalnim ministrom trgovine, turizma i zaštite okoliša **Ajdinom Teletovićem**, razgovarano je o stanju u oblasti okoliša i turizma u ovom kantonu. Ministri Đapo i Teletović zaključili su da je neophodno intenzivirati suradnju i razmjenu informacija između ova dva ministarstva kako bi se unaprijedilo stanje u ovoj oblasti.